Il-Patrijiet Franġiskani Konventwali taw ħajja mill-ġdid lil orgni fil-knisja tagħhom fil-Belt li kien ilu sieket bosta snin. F’dawn il-jiem tlesta xogħol ta’ restawr fuq l-orgni bis-sistema tiegħu ġiet aġġornata maż-żminijiet biex l-operat tiegħu jkun aktar effiċjenti u aċċessibli għall-manutenzjoni. Orgni b’għomor ta’ bniedem li għal dawn l-aħħar 82 sena okkupa l-gallerija tal-orgni fil-Knisja ta’ San Franġisk fil-Belt ġie restawrat fi proċess li dam għaddej sena. L-orgni fil-knisja tal-franġiskani fih 20 reġistru, jiġifieri 20 sett ta’ kanen li lkoll jagħmlu ħsejjes differenti, żewġ tastieri u pedaliera fejn jikkontrollaw il fuq minn 1400 kanna li mhux talli jagħmlu tonalitajiet differenti, iżda jipproduċu ħsejjes ta’ strumenti oħra bħal trumbetta, flawt u vjolin. L-orgni tad-ditta Vincenzo Mascioni kien fi stat ħażin, tant li ma setax jindaqq. Ir-restawr sar minn Michael Farley Organ Builders ta’ Devon fl-Ingilterra b’assoċazzjoni mar-restawratur u bennej tal-orgnijiet Malti Noel Gallo. Il-punt ewlieni tal-intervent li sar hu li s-sistema tal-orgni inqalbet għal waħda ‘electro-pneumatic’ biex ikun iżjed effiċjenti u aċċessibli għal manutenzjoni. B’din is-sistema mhemmx ħtieġa li l-orgni jindaqq bilfors mill-gallerija imma jista’ jindaqq ukoll minn isfel. L-inawgurazzjoni tar-restawr ta’ dan l-orgni se ssir b’kunċert, il-Ħadd li ġej filgħaxija.